**Τοποθέτηση**

**Κώστα Κέκη** αντιπροσώπου και μέλους του Δ.Σ. της Ε.Υ.Π.Σ. Περ/ρειας Στερεάς Ελλάδας

Συναδέλφισσες Συνάδελφοι,

Εκ μέρους της Ενωτικής Αγωνιστικής Κίνησης Πυροσβεστών απευθύνω αγωνιστικό χαιρετισμό στο 25ο συνέδριο της Π.Ο.Ε.Υ.Π.Σ.

Κανείς δεν μπορεί μέσα σε αυτήν την αίθουσα να αμφισβητήσει τις αρνητικές εργασιακές συνθήκες που βιώνουμε τα τελευταία 30 χρόνια, αγγίζουν όλους τους εργαζόμενους στο Πυροσβεστικό Σώμα.

Κανείς δεν μπορεί να αμφισβητήσει σήμερα την ασφυκτική πίεση που έχουμε δεχτεί τόσο στον ελεύθερο χρόνο μας όσο και στον οικογενειακό μας προγραμματισμό.

Μία σειρά σοβαρά εργασιακά ζητήματα παραμένουν άλυτα, όπως η μισθολογική στασιμότητα, η απλήρωτη υπερεργασία, οι συνεχόμενες μεταθέσεις και μετακινήσεις, η εργασιακή ανασφάλεια χιλιάδων συμβασιούχων, η έλλειψη μέτρων υγιεινής και ασφάλειας, η μη αναγνώριση του επαγγέλματος μας ως βάρη, επικίνδυνο και ανθυγιεινό.

Σαν να μην έφταναν όλα αυτάη απώλεια της αγοραστικής μας δύναμης συνεχίζεται με αμείωτο βαθμό λόγω του κύματος της ακρίβειας.

Είναι αποτέλεσμα των αντεργατικών πολιτικών που εφαρμόστηκαν από όλες τις κυβερνήσεις και θα συνεχίσει να τις εφαρμόζει και την επόμενη των εκλογών και η καινούργια κυβέρνηση.

Γιατί η συνέχισή τους είναι μέρος των δεσμεύσεων που υπάρχουν απέναντι στις κατευθύνσεις της Ευρωπαϊκής Ένωσης, μέσω των οποίων επιχειρείται να συνεχιστεί με μεγαλύτερη ένταση η παραπέρα κατάργηση των εργασιακών και κοινωνικών δικαιωμάτων που μας έχουν απομείνει, προκειμένου να ισχυροποιηθούν και να αυξηθούν ακόμα περισσότερο τα υπερκέρδη των μονοπωλιακών και επιχειρηματικών ομίλων, όχι μόνο σε βάρος των πυροσβεστών, αλλά σε βάρος όλων των εργαζομένων και των φτωχών λαϊκών στρωμάτων της χώρας μας.

Όλα αυτά τα χρόνια βλέπουμε σταθερά να υλοποιείται ο στρατηγικός σχεδιασμός τους που αφορά την δασοπροστασία την πυροπροστασία και την πολιτική προστασία. Έχει τρεις άξονες, ο πρώτος περιλαμβάνει την ιδιωτικοποίηση, ο δεύτερος την εμπορευματοποίηση σε ένα μέρος και ο τρίτος άξονας αφορά το πέρασμα αρμοδιοτήτων πυρασφάλειας στους δήμους και τις Περιφέρειες.

Το μαρτυρούν και **οι ΠΙΣΤΏΣΕΙΣ** του τακτικού προϋπολογισμού για το **ΥΠΟΥΡΓΕΙΟ ΚΛΙΜΑΤΙΚΗΣ ΚΡΙΣΗΣ ΚΑΙ ΠΟΛΙΤΙΚΗΣ ΠΡΟΣΤΑΣΙΑΣ** πουείναι κατώτερες των περιστάσεων.

Η αύξηση που εμφανίζεται κατά **39.788.000** ευρώ σε σχέση με τον προϋπολογισμό του 2022, αφορά αποκλειστικά και μόνο την κατά **40.000.000** ευρώ αύξηση των δαπανών για την μίσθωση ιδιωτικών εναέριων μέσων, αφού από τα **22.800.000** ευρώ που πιστώθηκαν πέρυσι στον προϋπολογισμό του υπουργείου για την ενοικίαση των εναέριων μέσων, οι φετινές πιστώσεις ανήλθαν στα **62.800.000** ευρώ! Ενώ οι πιστώσεις για το σύνολο των λειτουργικών αναγκών εκτός αυτών της μισθοδοσίας του Πυροσβεστικού Σώματος, είναι μειωμένες κατά **212.000**ευρώ σε σχέση με πέρυσι.

Οι πιστώσεις για την ενοικίαση των εναέριων μέσων αντιστοιχούν στο **44,51%** του συνόλου των λειτουργικών αναγκών του Πυροσβεστικού Σώματος, αποκαλύπτουν ότι ο στρατηγικός σχεδιασμός για την μεταφορά αρμοδιοτήτων πυροπροστασίας σε ιδιώτες, Δήμους, Περιφέρειες, Μ.Κ.Ο. και Εθελοντικές οργανώσεις με την παράλληλη αποδυνάμωση του κεντρικού κρατικού μηχανισμού είναι σε πλήρη εξέλιξη, με ότι φυσικά συνεπάγεται σε βάρος της πυροπροστασίας και της Δασοπροστασίας της χώρας και της ασφάλειας του Ελληνικού λαού!

Έντονο προβληματισμό δημιουργεί επίσης, ειδικότερα στους συμβασιούχους συναδέλφους,η σημαντική μείωση κατά **7.500.000** ευρώ σε σχέση με πέρυσι στις πιστώσεις για την μισθοδοσία τους!

Για αυτό τον λόγο η πρόταση της ΕΑΚΠ για την άμεση μονιμοποίηση όλων των συμβασιούχων πυροσβεστών με τις προϋποθέσεις που θέτει, είναι η μόνη ρεαλιστική πρόταση που πατάει πάνω στις υπαρκτές και επιβεβαιωμένες ανάγκες σε όλο το φάσμα των αρμοδιοτήτων της πολιτικής προστασίας και που αν είχε υιοθετηθεί έγκαιρα και από τα ίδια τα συνδικαλιστικά όργανα των συμβασιούχων εδώ και 2 δεκαετίες που την έχουμε καταθέσει, σήμερα είναι σίγουρο ότι θα υπήρχαν ουσιαστικά αποτελέσματα και θα είχε αντιμετωπιστεί κατά ένα μεγάλο ποσοστό η εργασιακή ομηρία 2,5 δεκαετιών, γιατί τα συνδικαλιστικά τους όργανα είχαν επιλέξει να δημιουργούν αυταπάτες και να κυνηγούν χίμαιρες, αντί να επιδιώκουν την λύση στην βάση των πραγματικών δεδομένων που υπήρχαν τόσο για το εποχικό προσωπικό όσο και για τις τεράστιες ελλείψεις στην πολιτική προστασία.

Θα σας θυμίσω τον αντιεπιστημονικό εγκληματικό διαχωρισμό του 1998 τότε που διαχωρίστηκε η πρόληψη από την καταστολή, (ήταν ευθύνη της Δασικής υπηρεσίας) με τα γνωστά αποτελέσματα που οδήγησαν στην διάλυση της.

Η σωρευμένη τραγική εμπειρία για τον λαό και το φυσικό περιβάλλον 25 χρόνια μετά αποκαλύπτει ότι οι αγωνιστικές δυνάμεις που συσπειρώνονταν αρχικά στην Κίνηση Ενότητας Πυροσβεστών μέχρι την διάλυση της Π.Ε.Υ.Π.Σ. και μετά στην Ε.Α.Κ.Π. είχαν απόλυτο δίκιο όταν διαμαρτύρονταν για να μην υλοποιηθεί ο **Ν.2612/98**και στην πορεία ζητούσαν την κατάργηση αυτού του καταστροφικού σχεδιασμού.

Εξάλλου είναι αρκετοί οι πολιτειακοί παράγοντες σήμερα που παραδέχονται υποκριτικά βέβαια ότι ήταν λάθος ο σχεδιασμός αυτός και χρειάζονται διορθώσεις.

Τότε ήταν που έγινε και το πρώτο βήμα για την μεταφορά αρμοδιοτήτων στους δήμους όπως η συντήρηση και η μίσθωση των Π.Κ..

Σήμερα οι αρμοδιότητες εξακολουθούν να μεταφέρονται στην τοπική διοίκηση με τον τελευταίο ν. 4749/22 άρθρο 16 που τροποποιεί το ν. 4662/20 και οι δήμοι επιχορηγούν το Π.Σ.

Μην μας διαφεύγει αγαπητοί συνάδελφοι ότι με βάση τον νόμο 4029/2011, έχουν ιδρυθεί ήδη πάνω από 30 εθελοντικά πυροσβεστικά κλιμάκια σε όλη την χώρα με ευθύνη των δήμων.

Καθώς επίσης ότι έχουν οργανωθεί με σχετικό εξοπλισμό και με εθελοντές, τμήματα πολιτικής προστασίας σε μία σειρά δήμους που εξοπλίζονται μέσω προγραμμάτων ΕΣΠΑ από τις Περιφέρειες, ακριβώς για να φτάσουν κάποια στιγμή στο επιθυμητό σημείο για να είναι ικανή η μεταφορά αρμοδιοτήτων πυρασφάλειας στους δήμους που έχει προετοιμαστεί από το 1995, επιχειρήθηκε να υλοποιηθεί μετά από πρόταση της τότε ΚΕΔΚΕ το 2007, αμέσως μετά τις μεγάλες πυρκαγιές στην Πελοπόννησο, αλλά λόγω ότι αποκάλυψε έγκαιρα η ΕΑΚΠ τους σχεδιασμούς αυτούς και από τις αντιδράσεις που δημιουργήθηκαν πάγωσαν προσωρινά.

Το ίδιο έγινε και το 2011 με το πόρισμα του ΑΠΣ για το κλείσιμο 45 υπηρεσιών. Ήταν ακριβώς μέρος αυτού του στρατηγικού σχεδιασμού. Δηλαδή σταδιακή αποσάθρωση της οργάνωσης της πυροπροστασίας με υποχρηματοδότηση και αδυνάτισμα υποδομών και προσωπικού για να έλθει σαν ώριμο φρούτο η μεταφορά αρμοδιοτήτων.

Το σκέλος της ιδιωτικοποίησης ήδη έχει φτάσει σε ικανοποιητικά επίπεδα με την αεροπυρόσβεση. Το δείχνει η συστηματική απαξίωση του εθνικού εναέριου στόλου και η παράλληλη ενίσχυση του ιδιωτικού με πακτωλό εκατομμυρίων ευρώ που λείπουν από το Π.Σ. για να καλύψει τις τεράστιες ανάγκες και τα προβλήματα που αντιμετωπίζει με υποδομές και εξοπλισμό σε όλα τα επίπεδα.  Άλλωστε τα στοιχεία των πιστώσεων που σας προανέφερα το καταδεικνύουν.

Μία επίσκεψη στην ιστοσελίδα της ΕΑΚΠ εκείνων των περιόδων θα ήταν ωφέλιμη για όλους για να καταλάβετε τον δυσανάλογο αγώνα με το εύρος των πολιτικών που αντιπάλεψε η Ε.Α.Κ.Π., μία παράταξη δηλαδή και έβαλε εμπόδια σε καταστροφικούς σχεδιασμούς που σήμερα δυστυχώς είναι πλέον υπό υλοποίηση πατώντας πάνω στην εκκωφαντική αδράνεια και σιωπή όλων των υπολοίπων παρατάξεων έτσι όπως εκφράζεται μέσα από την σημερινή πλειοψηφία της Ομοσπονδίας.

Αποτέλεσμα όλων αυτών των πολιτικών αποσάθρωσης της πυροπροστασίας και δασοπροστασίας προκειμένου να επιτευχθεί ο σχεδιασμός που έχει αφετηρία του το 1993, άρχισε να υλοποιείται το 1998  με το αρχικό βήμα της καταστροφικής μεταφοράς των αρμοδιοτήτων της δασοπυρόσβεσης στο Π.Σ., και της παράλληλης απαξίωσης της δασικής υπηρεσίας και των προληπτικών παρεμβάσεων στα δασικά οικοσυστήματα είναι να καταγράφονται ανυπολόγιστες καταστροφές σε λαϊκές περιουσίες, δασικά οικοσυστήματα, δημόσιες υποδομές και με εκατόμβες θυμάτων.

Από την αντιπυρική περίοδο του **1993** έως και την αντιπυρική του **2022**  οι καμένες δασικές εκτάσεις ανέρχονται σε πάνω από  **8.250.131** στρέμματα, με **χιλιάδες** σπίτια καμένα.

Οι ανθρώπινες απώλειες από τις δασικές πυρκαγιές ανέρχονται  συνολικά σε **262** νεκρούς. **211** πολίτες -  **39** πυροσβέστες, δασοπυροσβέστες και εθελοντές -  **12** πιλότοι

Την όλη κατάσταση ήλθε να επιδεινώσει και η ψήφιση του Ν. 4662/20, που είναι η συνέχεια του στρατηγικού σχεδιασμού και αποτελεί το προτελευταίο επίπεδο πριν την οριστική πράξη της μεταφοράς αρμοδιοτήτων που κατά πως φαίνεται είναι προ των πυλών με ότι συνεπάγεται αυτό για την πυροπροστασία της χώρας και την εργασιακή κατάσταση χιλιάδων εργαζομένων του Π.Σ. όλων των κατηγοριών.

Μετά την ψήφιση του νόμου αυτού οι ανεξέλεγκτες επιφυλακές και το συνεχόμενο μαζικό ξεσπίτωμα των πυροσβεστών έγιναν καθημερινό φαινόμενο και αποκαλύπτουν τις τεράστιες ελλείψεις σε προσωπικό, που ακριβώς για τους λόγους που προανέφερα δεν υπάρχει καμία διάθεση για να καλυφθούν.

Εύλογο το ερώτημα πως φτάσαμε ως εδώ;

Η απάντηση είναι με ευθύνη των κυβερνήσεων αλλά αν δεν είχαν την ανοχή και στήριξη των προεδρείων της Π.Ο.Ε.Υ.Π.Σ. καθώς και της πλειοψηφίας των πρωτοβάθμιων και δευτεροβάθμιων Ενώσεων δεν θα είχαν καταφέρει να φθάσουν τα πράγματα ως εδώ!

**ΕΣΕΙΣ ΕΙΣΤΕ ΟΙ ΣΗΜΕΡΙΝΕΣ ΠΛΕΙΟΨΗΦΙΕΣ ΠΟΥ ΣΤΗΡΙΞΑΤΕ ΚΑΙ ΒΑΛΑΤΕ ΠΛΑΤΗ** για να ψηφιστεί ο νόμος 4662/2020 που περιλαμβάνει εκτός των άλλων και τον νέο Κανονισμό **ΞΕΣΠΙΤΩΜΑΤΟΣ**.

Ο πρόεδρος μέσα στην βουλή έλεγε «όλοι στο κουβά και κάθε κατεργάρης στον πάγκο του».

Εσείς με την συνειδητή υπονομευτική στάση σας απέναντι στα δικαιώματά μας, μαυρίσατε  την υπηρεσιακή και οικογενειακή μας ζωή!

Δεν παλέψετε όπως οφείλατε για να αποτρέψετε σαν συνδικαλιστές την εργασιακή καταστροφή μας.

Αρχικά για άλλη μια χρονιά αποδεικνύεται ότι ο νόμος 4662/2020 αποτελεί και φιρμάνι ξεσπιτώματος. Είναι χαρακτηριστικό το ακόλουθο διάγραμμα που εκπόνησε η παράταξη μας, όπου αποτυπώνεται η δραματική εξέλιξη των μεταθέσεων αφού από το 2020 και μετά ο ετήσιος αριθμός των τακτικά μετατιθέμενων πυροσβεστών αυξήθηκε κατά μέσο όρο περίπου 8,5 φορές!

Όπως θα διαπιστώσετε από το σχετικό διάγραμμα που έχετε όλοι στα χέρια σας μέσα στην ανακοίνωση για μεταθέσεις που σας δώσαμε πριν λίγο, από την πρώτη χρονιά εφαρμογής του νόμου 4662/2020 οι μεταθέσεις αυξήθηκαν κατά **1.000%** σε σχέση με το 2019 και από **58** έφθασαν στις **638**!!!

Επιπλέον μόλις λίγους μήνες μετά τους καταστροφικούς σεισμούς στις γείτονες Συρία, Τουρκία και το σιδηροδρομικό έγκλημα στα Τέμπη, οι ήδη σημαντικά υποστελεχωμένες Ε.Μ.Α.Κ. αποδυναμώνονται ακόμα περισσότερο. Η δύναμή τους μειώνεται σχεδόν κατά 5% αφού αποχωρούν υπάλληλοι οι οποίοι προς το παρόν δεν αντικαθίστανται, με ορισμένους εξ αυτών  να κατέχουν και συγκεκριμένες ειδικότητες.

Μάλιστα η κίνηση αυτή αυξάνει και το μέσο όρο φυσικής ηλικίας των υπαλλήλων αφού σχεδόν όλοι οι μετατιθέμενοι ήταν σημαντικά νεότεροι.

Εύκολα στη λίστα των μετατιθέμενων παρατηρεί κανείς μια «αλλαγή φρουράς» στη νησιωτική Ελλάδα. Το οποίο θα μπορούσε να γίνει αναίμακτα για όλους, αν είχε υιοθετηθεί η πρόταση της ΕΑΚΠ για κατά τόπους κάλυψη των οργανικών κενών. Ωστόσο το πιο σημαντικό ζήτημα που αντιμετωπίζουν οι μετατιθέμενοι τρία χρόνια μετά την εφαρμογή του 4662/2020 παραμένει το στεγαστικό πρόβλημα από την οικονομική σκοπιά και η οικονομική εξόντωση που έχουν καταδικαστεί για να συντηρούν δύο σπίτια και δύο οικογενειακούς προϋπολογισμούς ταυτόχρονα, για να αυξάνει αναίμακτα την κερδοφορία της η Φράπορτ, με επιδότηση των κερδών της από τους ίδιους τους πυροσβέστες, που έχουν επωμιστεί ένα μέρος του οικονομικού κόστους της ενοικίασης προσωπικού του Π.Σ. σε ιδιώτες για να στηρίξουν εντός εισαγωγικών την επενδυτική πολιτική της χώρας.

Θυμίζουμε για πολλοστή φορά ότι η Ε.Α.Κ.Π. ήταν και παραμένει η μοναδική δύναμη στο χώρο του Π.Σ.  που αντιπαλεύει το συγκεκριμένο νόμο από τη στιγμή που ακόμα βρισκόταν στο στάδιο της σύνταξής του.

Η ΕΑΚΠ έχει καταθέσει στην φυσική και πολιτική ηγεσία του Π.Σ. καθώς και στην Π.Ο.Ε.Υ.Π.Σ. και τις πρωτοβάθμιες Ενώσεις των πυροσβεστών, ολοκληρωμένη πρόταση με την μορφή Προεδρικού Διατάγματος  12 άρθρων για τον Κανονισμό Μεταθέσεων.

Για να σταματήσει το ξεσπίτωμα των συναδέλφων και να σταματήσουν τα σοβαρά προβλήματα που δημιουργούνται στους πυροσβέστες (οικονομικά, οικογενειακά κ.α.) η Ε.Α.Κ.Π. ζητά μέσα από την πρότασή της όλοι οι πυροσβέστες να υπηρετούν στην πόλη συμφερόντων τους και να γίνονται προσλήψεις κατά τόπους.

Όσοι συνάδελφοι υπηρετούν εκτός πόλης συμφερόντων τους, να επιστρέψουν σε αυτές υπηρετώντας ως υπεράριθμοι, εφόσον δεν υπάρχουν κενά και όταν δημιουργηθούν τα κενά αυτά να καταλαμβάνουν οργανική θέση. Στις υπηρεσίες από τις οποίες θα μετατεθούν οι υπάλληλοι αυτοί να καλύπτονται τα κενά που θα δημιουργηθούν με κατά τόπους προσλήψεις.

Η πρόταση αυτή αντιμετωπίζει πλήρως, τις ανάγκες των εργαζομένων του Π.Σ. και τις ανάγκες λειτουργίας της υπηρεσίας. **Ωστόσο**  απορρίπτεται συστηματικά όσες φορές και αν έχει κατατεθεί από τα εκλεγμένα στελέχη της παράταξης σε συνέδρια της Ομοσπονδίας αλλά και σε Διοικητικά Συμβούλια Ενώσεων!

Σήμερα Καταθέτουμε ξανά την πρότασή μας για τον Κανονισμό Μεταθέσεων και στο σημερινό συνέδριο της Ομοσπονδίας μας και σας ζητάμε να την υπερψηφίσετε όλοι οι σύνεδροι ώστε να υιοθετηθεί από το Δ.Σ. της Ομοσπονδίας ως αίτημα άμεσης διεκδίκησης.

Πάρα της αρνητικές εξελίξεις εκτιμούμε ότι:

Έχουν διαμορφωθεί πλέον οι συνθήκες ώστε ο κλάδος μας επιτέλους να βγει από την μακρόχρονη αδράνεια που έχει περιέλθει με ευθύνη των ηγεσιών των συνδικαλιστικών οργάνων πρωτοβάθμιων και δευτεροβάθμιων των μονίμων, πενταετών και εποχικών πυροσβεστών και να διεκδικήσει μέσο των δυναμικών κινητοποιήσεων λύση στα βασικά παρακάτω αιτήματα.

Οι τακτικές που έχουν εφαρμοστεί τα τελευταία χρόνια και έχουν κατά καιρούς καταγγελθεί από την παράταξή μας, δεν μας έχουν οδηγήσει πουθενά. Απεναντίας θα χάσουμε και τα εναπομείναντα δικαιώματά μας. Η αγωνιστική δράση που θα έπρεπε να έχει το σωματείο, δεν μπορεί να αντικατασταθεί με διαβουλεύσεις τύπου δημοσίων σχέσεων με τοπικούς και πολιτικούς φορείς.

Δεν μπορεί να αντικατασταθεί με τις προσφυγές στα δικαστήρια.

**Καταθέτουμε και την**

**ΑΝΟΙΧΤΗ ΠΡΟΤΑΣΗ - ΠΡΟΣΚΛΗΣΗ**

**Σε όλους τους εργαζόμενους και τα συνδικαλιστικά όργανα του Π.Σ.**

**ΕΚΤΙΜΗΣΕΙΣ - ΠΡΟΤΑΣΕΙΣ**

Για την αντιμετώπιση των παραπάνω προβλημάτων δεν αρκούν προετοιμασίες της τελευταίας στιγμής αλλά χάραξη μιας ολότελα διαφορετικής στρατηγικής στον τομέα της πυρασφάλειας.

Οι προτάσεις μας αποτελούν την ρεαλιστική διέξοδο για την αναχαίτιση των αρνητικών συνεπειών που προκάλεσε η εφαρμογή των αντεργατικών πολιτικών.

Το **ΔΙΕΚΔΙΚΗΤΙΚΟ ΠΛΑΙΣΙΟ** των **ΠΕΝΤΕ (5) ΑΙΤΗΜΑΤΩΝ ΑΙΧΜΗΣ** που διεκδικούμε άμεσα είναι:

**1. ΜΟΝΙΜΟΠΟΙΗΣΗ - ΠΡΟΣΛΗΨΕΙΣ - ΔΙΑΧΩΡΙΣΜΟΣ**

**Μονιμοποίηση:** Όλων των συμβασιούχων πυροσβεστών (εποχικών, Πυροσβεστών Πενταετούς Υποχρέωσης, Πυροσβεστών Δασικών Επιχειρήσεων), με σταθερή - μόνιμη σχέση εργασίας σε υπηρεσίες με αρμοδιότητες Πολιτικής Προστασίας και της δασικής υπηρεσίας, προκειμένου να καλύπτουν τις πάγιες ανάγκες στον τομέα της πρόληψης, φύλαξης, διαχείρισης, και προστασίας των δασικών οικοσυστημάτων κατά την αντιπυρική περίοδο, αλλά και τις έκτακτες καταστάσεις που προκύπτουν καθ’ όλη τη διάρκεια του έτους σε εκχιονισμούς, πλημμύρες, χιονοπτώσεις. Ένταξη στο Πυροσβεστικό Σώμα, όσων εκ των υπαλλήλων αυτών πληρούν βασικά κριτήρια και προϋποθέσεις πρόσληψης προσωπικού, σε ότι αφορά τα όρια ηλικίας, τις γραμματικές γνώσεις και την κατάσταση της υγείας. Προτεινόμενα όρια ηλικίας το 35ο για τους άνδρες και το 30ο για τις γυναίκες.

**Προσλήψεις:** Σημαντική αύξηση των εισακτέων δοκίμων πυροσβεστών στην Πυροσβεστική Ακαδημία μέσω των πανελληνίων εξετάσεων με σταδιακή κλιμάκωση πενταετίας για την πλήρη κάλυψη όλων των οργανικών κενών και στην συνέχεια σύμφωνα με τον αριθμό αποχώρησης υπαλλήλων και το ενδεχόμενο αύξησης των οργανικών θέσεων. Νομοθετική πρόβλεψη ανακήρυξης θέσεων εισακτέων για την κάλυψη των κατά τόπους οργανικών κενών.

**Διαχωρισμός:**Επιχειρησιακού με διοικητικό και τεχνικής υποστήριξης προσωπικό για την ενδυνάμωση από το υπάρχον προσωπικό του επιχειρησιακού σκέλους του Π.Σ. και την αξιοποίηση σε αυτούς τους τομείς όσων συμβασιούχων δεν πληρούν τα κριτήρια ένταξης στο επιχειρησιακό προσωπικό. Παράλληλα με την διαδικασία αυτή να υπάρξει μέριμνα αναπλήρωσης των θέσεων διοικητικού και υποστηρικτικού προσωπικού με διαγωνιστικές διαδικασίες μέσω Α.Σ.Ε.Π. για κάθε ειδικότητα – τομέα, καθώς και μέσω προαιρετικών μετατάξεων από τον λοιπό δημόσιο τομέα αντίστοιχων ειδικοτήτων. Σκοπός κάθε αναπροσαρμογής της οργανικής δύναμης και διενέργειας προσλήψεων δεν μπορεί παρά να είναι η πλήρης κάλυψη των κοινωνικών αναγκών κατά περιοχή, ο επιχειρησιακός σχεδιασμός και οι κανόνες ασφαλών επεμβάσεων.

**2.** **ΚΑΤΑΡΓΗΣΗ** του νόμου **4662/2020** (κανονισμός μεταθέσεων, επιφυλακές κ.α.) και όλων των συναφών νομοθετημάτων, που υποβάθμισαν ακόμα περισσότερο το Πυροσβεστικό Σώμα και την Πολιτική Προστασία της χώρας.  Άμεση θέσπιση του Π.Δ. για τον κανονισμό μεταθέσεων στα πλαίσια της πρότασης που έχει καταθέσει η Ε.Α.Κ.Π. με σχετικό σχέδιο Π.Δ. 12 άρθρων. (βλ. eakp.gr)

**3.** **ΕΝΤΑΞΗ** του επαγγέλματος μας στα Βαρέα, Επικίνδυνα και Ανθυγιεινά, με ότι αυτό συνεπάγεται για τα ασφαλιστικά, συνταξιοδοτικά και οικονομικά μας δικαιώματα.

**4.** **ΠΛΗΡΗ** **ΕΦΑΡΜΟΓΗ**των θεσμοθετημένων, αλλά και των απαιτούμενων μέτρων προστασίας της υγείας και της ασφάλειας στους χώρους εργασίας μας. **Θεσμοθέτηση** του Π.Δ. για την προστασία της υγείας και ασφάλειας στα επιχειρησιακά συμβάντα. **Τακτικοί** ιατρικοί έλεγχοι για όλο το προσωπικό.

**Παρουσία** ασθενοφόρου με εξειδικευμένο προσωπικό στα συμβάντα. **Εξασφάλιση** κατάλληλων εγκαταστάσεων για ξεκούραση όταν συνδράμουμε σε πυρκαγιές, διασώσεις κ.α. μακριά από την έδρα μας. **Χορήγηση** πλήρους και επαρκούς διοικητικής μέριμνας. (βλ. θέση της Ε.Α.Κ.Π. eakp.gr 06/03/2023).

Η πρόσφατη διαδικτυακή παρουσίαση από τον ιστότοπο του Α.Π.Σ. από την κυρία Μαρία Καλοφώνου, πλαστική χειρουργό και Διευθύντρια του τμήματος πλαστικής χειρουργικής στη μονάδα αυξημένης φροντίδας εγκαυμάτων στο Θριάσιο νοσοκομείο, με θέμα «**Πρόληψη της τοξικής επίδρασης ουσιών στο Πυροσβεστικό Σώμα**»  αφαιρεί κάθε προσχηματική «άγνοια» - άρνηση της επικίνδυνης επαγγελματικής πραγματικότητας που αποτελεί διαρκή απειλή για την υγεία και την ζωή των πυροσβεστών από όλες τις κυβερνήσεις που αρνούνται μέχρι και σήμερα πεισματικά όχι μόνο να αναγνωρίσουν το επάγγελμα του πυροσβέστη ως Β.Α.Ε., αλλά να πάρουν και τα στοιχειώδη μέτρα προστασίας στους χώρους εργασίας, τα επιχειρησιακά πεδία και να χορηγήσουν τα απαραίτητα Μ.Α.Π. σε όλο το προσωπικό του Π.Σ. (βλ. <https://www.youtube.com/watch?v=q19dfGU0v6Y&t=3s>). Παράλληλα έρχεται να επιβεβαιώσει τα συμπεράσματα και τις εκτιμήσεις που βγήκαν από την ημερίδα που διοργάνωσε η Ε.Α.Κ.Π. στην Θεσσαλονίκη για την υγιεινή και ασφάλεια στις 29 Μαρτίου 2018 με την παρουσία δύο αξιόλογων επιστημόνων με ειδίκευση στον τομέα αυτό (βλ.eakp.gr 01/04/2018).

**5.** **ΟΙΚΟΝΟΜΙΚΗ ΑΠΟΖΗΜΙΩΣΗ** για την υπερωριακή εργασία και την εργασία κατά την διάρκεια  Κυριακών και Αργιών, όπως ισχύει για όλους τους πολιτικούς δημόσιους υπαλλήλους, καθώς και εφάπαξ αποζημίωση όλων των οφειλόμενων ρεπό σύμφωνα με τα προβλεπόμενα από την εργατική νομοθεσία.

Επειδή όλα τα χρόνια η πείρα μας έχει δείξει ότι όποτε συμφωνήσατε για κινητοποιήσεις ποτέ δεν κάτσατε να σχεδιάσουμε το χρονοδιάγραμμα υλοποίησης αυτών των κινητοποιήσεων, σας το έχουμε έτοιμο!!!

Το**ΧΡΟΝΟΔΙΑΓΡΑΜΜΑ** κλιμάκωσης των **ΕΝΕΡΓΕΙΩΝ** και των **ΑΓΩΝΙΣΤΙΚΩΝ ΚΙΝΗΤΟΠΟΙΗΣΕΩΝ** που προτείνουμε έχει ως εξής:

* **Συνέδριο Π.Ο.Ε.Υ.Π.Σ.:** Λήψη απόφασης για την οργάνωση αγωνιστικών κινητοποιήσεων και έγκριση του χρονοδιαγράμματος δράσης.
* **Συζήτηση και λήψη** αποφάσεων από όλα τα Διοικητικά Συμβούλια των Ομοσπονδιών, των Πανελληνίων Ενώσεων και των Πρωτοβάθμιων οργανώσεων των Αξιωματικών, Πενταετών και Εποχικών πυροσβεστών.
* **Σύσταση** κοινού συντονιστικού οργάνου με εκπροσώπηση όλων των δευτεροβάθμιων και πανελλαδικής εμβέλειας πρωτοβάθμιων ενώσεων.
* **Κοινή** συνέντευξη τύπου του συντονιστικού οργάνου για να γίνουν γνωστές οι θέσεις και το διεκδικητικό μας πλαίσιο στους πολιτικούς φορείς, στον Ελληνικό Λαό και τους μαζικούς φορείς του εργατικού - λαϊκού κινήματος.
* **Ανάρτηση** πανό σε όλες τις Π.Υ. και τα Π.Κ. της χώρας.
* **Δημιουργία** σχετικού ΣΠΟΤ για συνεχόμενη πλατιά πανελλαδική τηλεοπτική και ραδιοφωνική παρουσίαση των αιτημάτων μας.
* **Κάλεσμα** πλατιάς στήριξης του αγώνα μας από μαζικούς συνδικαλιστικούς φορείς του Ιδιωτικού και του Δημόσιου τομέα.
* **Οργάνωση** περιοδειών σε όλες τις Π.Υ. και τα Π.Κ. της χώρας για ενημέρωση και συζήτηση με τους συναδέλφους για να γίνει αντιληπτή η αναγκαιότητα συμμετοχής τους στις αγωνιστικές κινητοποιήσεις.
* **Προετοιμασία** και οργάνωσηπανελλαδικής ένστολης κινητοποίησης στην Αθήνα μέσα στον επόμενο μήνα ανάλογα με τις πολιτικές εξελίξεις σε επίπεδο συγκρότησης της νέας κυβέρνησης, με ταυτόχρονες παραστάσεις διαμαρτυρίας στην Βουλή και στα συναρμόδια Υπουργεία Κλιματικής Κρίσης και Πολιτικής Προστασίας - Οικονομικών - Εσωτερικών για συναντήσεις με τους αρμόδιους υπουργούς της κυβέρνησης και των κομμάτων του ελληνικού κοινοβουλίου.
* **Επανασυντονισμός** σε περίπτωση που δεν ικανοποιηθούν τα αιτήματά μας, οργάνωση σε όλα τα κέντρα των περιφερειακών ενοτήτων όλης της χώρας, ένστολων μαζικών κινητοποιήσεων με αντίστοιχες ενέργειες ενημέρωσης των τοπικών κοινωνιών με σχετικό έντυπο ενημερωτικό φυλλάδιο και συλλογή υπογραφών στήριξης των δίκαιων αιτημάτων μας.
* **Δημιουργία** μόνιμων περιπτέρων ενημέρωσης των πολιτών και για συγκέντρωση υπογραφών στήριξης στα δύο μεγάλα αστικά κέντρα Αθήνα και Θεσσαλονίκη.
* **Επανασχεδιασμός** ανάλογα με τις εξελίξεις για προετοιμασία νέας πανελλαδικής ένστολης κινητοποίησης σε Αθήνα και Θεσσαλονίκη.
* **Περαιτέρω** σχεδιασμός κλιμάκωσης των κινητοποιήσεων στην βάση των εξελίξεων και την έκβαση του αγώνα μας, μέσα στην αντιπυρική περίοδο και μέχρι την λήξη αυτής για τα σοβαρά προβλήματα που αντιμετωπίζουμε στην υπηρεσία μας και για τη συνεχή υποβάθμιση της πυροπροστασίας της χώρας μας.

**ΕΜΠΡΟΣ ΟΛΟΙ ΣΕ ΕΝΑ ΚΟΙΝΟ ΑΓΩΝΙΣΤΙΚΟ ΜΕΤΩΠΟ & ΚΟΙΝΗ ΣΥΝΔΙΚΑΛΙΣΤΙΚΗ ΟΡΓΑΝΩΣΗ ΑΞΙΩΜΑΤΙΚΩΝ, ΧΑΜΗΛΟΒΑΘΜΩΝ, ΠΕΝΤΑΕΤΩΝ, Ε.Μ.Ο.Δ.Ε., ΕΠΟΧΙΚΩΝ**

**ΕΝΩΜΕΝΟΙ** σε **ΚΟΙΝΟ ΑΓΩΝΑ** Αξιωματικοί, χαμηλόβαθμοι, Π.Π.Υ., Ε.Μ.Ο.Δ.Ε., Εποχικοί πυροσβέστες, δημιουργούμε τις προϋποθέσεις για ανατροπή των αντεργατικών πολιτικών που στοχεύουν να καταργήσουν όσα εργασιακά και κοινωνικά δικαιώματα μας έχουν απομείνει.

Η πρόταση της Ε.Α.Κ.Π. αποτελεί τη στοιχειώδη υποχρέωση που έχουν όλα τα συνδικαλιστικά όργανα απέναντι στους συναδέλφους που εκπροσωπούν.

Η ίδια η ιστορική διαδρομή του συνδικαλιστικού κινήματος στο Π.Σ. απέδειξε ότι οι κατακτήσεις του κλάδου κερδήθηκαν μόνο μέσα από την δυναμική των αγώνων που αναπτύχθηκαν και χάθηκαν εν ριπή οφθαλμού όταν αντικαταστάθηκαν με ευθύνη των εκπροσώπων του κυβερνητικού συνδικαλισμού από τις δημόσιες σχέσεις και τα υπομνήματα!

Ο αγωνιστικός προσανατολισμός και η ομογενοποίηση των συνδικαλιστικών οργάνων των πυροσβεστών ως αντίδοτο στην καταστροφική, όπως αποδείχθηκε, πολυδιάσπαση που επήλθε με μοναδικό κριτήριο την κατηγοριοποίηση του προσωπικού, υπό το βάρος των συσσωρευμένων προβλημάτων και των σοβαρών ανατροπών που είναι σε εξέλιξη για την πλήρη μεταστροφή της οργάνωσης της δασοπροστασίας και της πυροπροστασίας της χώρας προς όφελος επιχειρηματικών συμφερόντων, αποτελεί την μοναδική αναγκαιότητα και απαιτεί την όσο μεγαλύτερη δυνατή συσπείρωση των συναδέλφων σε αυτά προκειμένου:

* Να προασπίσουμε τα δικαιώματά μας και για να ικανοποιήσουμε τις σύγχρονες πραγματικές μας ανάγκες.
* Να δυναμώσει η αλληλεγγύη μεταξύ των πυροσβεστών για τα μεγάλα προβλήματα που αντιμετωπίζουμε.
* Να κατανοηθεί από όλους η αναγκαιότητα για την οργάνωση αγωνιστικών κινητοποιήσεων με την ενεργή συμμετοχή των περισσότερων συναδέλφων.
* Να απευθύνουμε κάλεσμα για συμμετοχή στις κινητοποιήσεις μας σε σωματεία και συνδικαλιστικά όργανα των εργαζομένων στο δημόσιο και τον ιδιωτικό τομέα, γιατί τα αιτήματα και οι διεκδικήσεις μας τους αφορούν άμεσα, αφού στοχεύουν στην αναβάθμιση της πυρασφάλειας και την ενίσχυση των υπηρεσιών μας προς όφελος της προστασίας του λαού και του φυσικού μας πλούτου.
* Να γίνει υπόθεση του εργατικού - λαϊκού κινήματος η επαρκής αναβάθμιση της πυροπροστασίας και της πυρασφάλειας της χώρας.

Θέση μας είναι να παλέψουμε για την εφαρμογή μιας στρατηγικής, τέτοιας όπου η αποκλειστική ευθύνη θα ανήκει στο κράτος χωρίς να διαχέεται και να συγχέεται με αρμοδιότητες Ο.Τ.Α. Α΄ και Β΄ βαθμού και φυσικά μακριά από οποιαδήποτε λογική κόστους – οφέλους, οικονομικής κερδοφορίας και ανταποδοτικότητας.

Εξυπακούεται ότι σε ένα τέτοιο πλαίσιο λειτουργίας δεν έχουν καμία θέση οι διάφοροι επιχειρηματικοί όμιλοι και οι Μ.Κ.Ο. ενώ οι όποιες εθελοντικές οργανώσεις θα πρέπει έχουν επικουρικό χαρακτήρα στο πλευρό των βασικών δυνάμεων πυρόσβεσης και όχι αντικατάστασής τους και να τελούν υπό αυστηρό κρατικό έλεγχο και συντονισμό.

Με την αντιπυρική περίοδο να έχει ήδη ξεκινήσει και για να μην είναι μια αντιπυρική περίοδος του **ΠΑΜΕ ΚΑΙ ΟΠΟΥ ΒΓΕΙ** σας καλούμε να στηρίξετε τις προτάσεις μας για άμεσες κινητοποιήσεις.

Αθήνα 20-21/06/2023